b'\n_START_ARTICLE_\nGammel dansk h\xc3\xb8nsehund\n_START_SECTION_\nOpprinnelse og alder\n_START_PARAGRAPH_\nRasen har sitt opphav hos Morten Bak fra Glenstrup sogn, mellom Randers og Hobro i Jylland, som omkring 1710 parret jyske g\xc3\xa5rdshunder med spanske fuglehunder av pointertypen og spansk-portugisiske kjerrehunder som han hadde kj\xc3\xb8pt av noen sig\xc3\xb8ynere. Det sies at b\xc3\xb8ndene kalte g\xc3\xa5rdshundene sine for blodhunder, men det er lite sannsynlig at de var ekte blodhunder. Mest sannsynlig var de st\xc3\xb8vere av nordtysk opphav, s\xc3\xa5 p\xc3\xa5 et sett kan man allikevel hevde at blodhund har bidratt til rasen._NEWLINE_Etter et st\xc3\xb8rre avlsarbeid ble seks hunder sendt til Orrebyg\xc3\xa5rd p\xc3\xa5 Lolland, hvorfra de siden ble spredd til store deler av Danmark. Rasen ble en popul\xc3\xa6r jakthund p\xc3\xa5 fugl og gikk den f\xc3\xb8rste tiden under navnet bakhund. Siden ble den omd\xc3\xb8pt til dansk h\xc3\xb8nsehund og senere gammel dansk h\xc3\xb8nsehund._NEWLINE_P\xc3\xa5 1800-tallet var h\xc3\xb8nsehunden Danmarks mest popul\xc3\xa6re jakthund i en periode, men mot slutten av \xc3\xa5rhundret var rasen i sterk tilbakegang. Jaktmetodene endret seg og hurtigere, engelske fuglehunder kom p\xc3\xa5 moten. Omkring 1915 var rasen nesten utd\xc3\xb8dd, men andre verdenskrig vekket danskenes nasjonalf\xc3\xb8lelse og et st\xc3\xb8rre etters\xc3\xb8ksarbeide ble igangsatt for \xc3\xa5 finne rasetypiske eksemplarer man kunne bruke for \xc3\xa5 redde rasen. P\xc3\xa5 \xc3\xb8ya \xc3\x86r\xc3\xb8 fantes noen ekte h\xc3\xb8nsehunder hos familien Bansen. Christian Bansen, og senere Johannes Matzen fra Nysted, som forresten var en etterkommer av Morten Bak. De startet et st\xc3\xb8rre arbeide med \xc3\xa5 kartlegge det som fantes av rasetypiske eksemplarer, men de fant kun et titalls hunder som kunne brukes i det videre avlsarbeidet. Den 1. mai 1947 ble Klubben for Den Gamle Danske H\xc3\xb8nsehunderace i Danmark stiftet, med nevnte Christian Bansen som formann. Senere byttet klubben navn til Klubben for Gamle Danske H\xc3\xb8nsehunde. I 1963 ble spesialklubben opptatt i Dansk Kennel Klub, som da ogs\xc3\xa5 automatisk anerkjente h\xc3\xb8nsehunden som en egen hunderase._NEWLINE_Matzen hevdet at danske h\xc3\xb8nsehunder ble sendt til Tyskland i 1885/1886, der man skulle benytte dem i konsoliseringsarbeider med korth\xc3\xa5ret vorstehhund. Denne opplysningen har imidlertid ikke latt seg verifisere._NEWLINE_I de senere \xc3\xa5r har rasen tatt seg sterkt opp i Danmark, takket v\xc3\xa6re den popul\xc3\xa6re TV-journalisten Poul Thomsens h\xc3\xb8nsehund Balder. Den ble rikskjendis gjennom sin stillferdige framferd under de danske TV-programmene Dus med dyrene og Julekalenderen. Det p\xc3\xa5st\xc3\xa5s imidlertid at spesialklubben i den senere tid har gjort fors\xc3\xb8k med krysse inn en lettere fransk type, noe mange dansker har tatt ille opp.\n_START_SECTION_\nUtseende, anatomi og fysikk\n_START_PARAGRAPH_\nGammel dansk h\xc3\xb8nsehund er en langstrakt, solid og elegant bygget hund med kort pels. Hodet er relativ kort og bredt, og har et bredt snuteparti som ender i ei leverfarget snute. Ingen utpreget stopp. Overleppene er lett hengende. Lange tilliggende hengende \xc3\xb8rer med avrunda spisser. Halsen er muskul\xc3\xb8s og har noe l\xc3\xb8shud. Dyp, bred brystkasse og kraftig lend og bakpart. Buklinjen er noe opptrukket. Halen er middels lang og b\xc3\xa6res h\xc3\xb8yt. Kraftig benstamme og runde labber med sterke tr\xc3\xa5puter._NEWLINE_Pelsen er kort, tett, og glatt tilliggende. Fargen er hvit med brune tegninger, som kan variere fra lys leverbrun til m\xc3\xb8rk leverbrun._NEWLINE_Hannene blir ca. 54-60 cm i skulderh\xc3\xb8yde (helst over 56 cm) og veier vanligvis omkring 30-35 kg. Tispene blir ca. 50-56 cm i skulderh\xc3\xb8yde (helst over 52 cm) og veier vanligvis omkring 26-31 kg.\n_START_SECTION_\nBruksomr\xc3\xa5de\n_START_PARAGRAPH_\nGammel dansk h\xc3\xb8nsehund er en stor og kraftig st\xc3\xa5ende fuglehund, som snarere traver enn galopperer. Som jakthund utmerker den seg f\xc3\xb8rst og fremst gjennom sin allsidighet. Den er iherdig, utholden og modig, og den jakter i tett kontakt med jegeren og har et utmerket s\xc3\xb8k. Rasen har ogs\xc3\xa5 en rekke andre kvaliteter som brukshund, eksempelvis innen hundesport. H\xc3\xb8nsehunder er ogs\xc3\xa5 en snill og ganske popul\xc3\xa6r familiehund, samt en meget sjelden utstillingshund.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nDansk h\xc3\xb8nsehund regnes som en meget vennlig og snill hunderase, med ypperlige kvaliteter som familiehund, ogs\xc3\xa5 i familier med barn. Den er sterk og utholdende og kan utmerket godt brukes som kjerrehund eller kl\xc3\xb8vhund. Den trenger imidlertid mye mosjon og b\xc3\xb8r ikke v\xc3\xa6re alene i en leilighet mens man er p\xc3\xa5 jobb.\n_START_SECTION_\nAnnet\n_START_PARAGRAPH_\nPelsen trenger normalt vedlikehold, men \xc3\xb8rene b\xc3\xb8r kontrolleres ofte. Trening p\xc3\xa5 asfalt m\xc3\xa5 skje med stor forsiktighet, og tr\xc3\xa5putene m\xc3\xa5 kontrolleres under og etter slik trening.'